**OŠ Eugena Kumičića iz Velike Gorice** **u** **međunarodnom projektu "LITTER LESS CAMPAIGN" 2012./2013.**

Sudjelovanjem u međunarodnom projektu „Litter Less Campaign“ (u prijevodu „Za manje otpada“) željeli smo povećati ekološku osviještenost u našoj školi. Roditelje naših učenika upoznali smo s planiranim EKO aktivnostima i pozvali ih da nam se u njima pridruže. Zahvaljujući trudu i dobroj suradnji učenika, roditelja, učitelja i drugih djelatnika škole te lokalne zajednice već smo tradicionalno uspješni u akcijama sakupljanja starog papira. Ove školske godine sakupili smo 30 tona starog papira za recikliranje.

Svi učenici naše škole, od 1. do 8. razreda, bili su uključeni u projekt tijekom redovne nastave i izvannastavnih aktivnosti. U nastavi engleskoga jezika učenici su učili o konceptu „5R“: Rethink - promisli, Repair - popravi, Reuse - iskoristi, Reduce - smanji, Recycle - recikliraj. U nastavi su njemačkoga jezika također učili o otpadu. Na satovima prirode učili su o šumi, posjetili ju i naučili kako mogu doprinijeti zaštiti šuma. Organizirali smo i akcije čišćenja prirode od neodgovorno odbačenog otpada u okolici Velike Gorice u suradnji sa Šumarijom Velika Gorica. Vrijedni učenici sakupili su preko 50 vreća otpada na području Šiljakovačke Dubrave. Pomažući jedni drugima i s osmijehom, začas su šumi vratili lijep izgled.

U suradnji s VG Čistoćom locirali smo divlja odlagališta otpada uz kanal Sava - Odra između Turopoljske Petrovine i Kušanca. Zajedno s nama, prilikom posjeta našoj školi, obišli su ih i gđa Martina Zorko i drugi predstavnici regionalnog ureda tvrtke Wrigley (sponzora ovog projekta) te gđa Anita Šetić (predstavnica Udruge Lijepa naša).

Organizirali smo brojne kreativne radionice o likovnom preoblikovanju otpadne ambalaže u korisne predmete i igračke. Izrađivali smo spremnike za različite vrste otpada, svaki razred za svoju učionicu. Pravilno smo odvajali otpad za recikliranje (stari papir i plastika) i opasan otpad (baterije) u odgovarajuće spremnike. U nastavi kemije učenici su saznali koji je otpad opasan. Dan planeta Zemlje 2013. posvetili smo temi otpad. Za Litter Less kampanju učenici su izradili maskotu i nazvali je PIPO (Papirnati I Plastični Otpad).

Mladi novinari, informatičari i ekolozi redovito su objavljivali najnovije EKO vijesti na školskoj web stranici. Lokalni mediji su također objavljivali vijesti o nama: web stranica grada Velike Gorice, radio VG, Žir, Glasnik Turopolja i dr. Predstavnici naše škole sudjelovali su na svečanosti osnivanja Eko regije Velika Gorica. Učenici su na satovima hrvatskog osmišljavali svoje EKO poruke. Naš glavni EKO slogan je: "Unesimo EKO u naše živote, očuvajmo prirodne ljepote!" Išli smo na poučne izlete, uživali u ljepoti prirode te shvatili važnost očuvanja okoliša čistim i zdravim za buduće naraštaje. Posjetili smo reciklirano imanje ekološke udruge ZMAG u Vukomeriću, organizirali smo čišćenje okoliša škole, sadili smo cvijeće. Učinili smo naše dvorište ljepšim i zelenijim. EKO odbor smatra da smo projekt proveli vrlo uspješno!!! ☺

Na državnoj svečanosti EKO škola, koja se održala 10. svibnja u Globusu na Zagrebačkom velesajmu, uručen je našoj školi certifikat za sudjelovanje u međunarodnom projektu „Litter Less Campaign“ ili „Za manje otpada“. U projektu su sudjelovale 492 škole iz 17 država, a od toga je 25 škola iz Hrvatske.